ועדת החוקה, חוק ומשפט, כנסת 16, פרוטוקול מספר 6, 2003-03-26 08:30

מיכאל איתן: אני פותח את הישיבה.

מיכאל איתן: נושא הדיון הוא ברור טענות בדבר עיכובים של תיקים בבתי-המשפט לנוער.

מיכאל איתן: בתקופת כהונתה של הכנסת הקודמת עסקה הוועדה במספר אספקטים של עיכובים בהליכים שונים שקשורים בבתי-המשפט.

מיכאל איתן: שמחנו לשמוע שבתי-המשפט מודעים לזה ונעשו פעולות לזרז את ההליכים אם כי אנחנו חושבים שיש עדיין מקום לשיפורים.

מיכאל איתן: למרות שנעשו מאמצים והושגו הישגים, במיוחד בתחום הפלילי, אסור לזלזל בעיכובים בתחום האזרחי.

מיכאל איתן: משק שרוצה לנהל כלכלה טובה חייב שיהיה לו מנגנון נכון לישוב חכוכים.

מיכאל איתן: נמצא אתנו נשיא בתי-המשפט לנוער השופט שיינפלד.

מיכאל איתן: אני רוצה לבקש תגובה והתייחסות לטענות שמופנות אלי.

מיכאל איתן: האם המצב משביע רצון ואיזה בעיות יש.

השופט אברהם שיינפלד: עד לפני שנתיים היו 8 שופטי נוער בבתי-משפט השלום לנוער.

אברהם בורג: האם המערכת של הנוער מקבילה לזו המבוגרת?

השופט אברהם שיינפלד: בית-משפט שלום לנוער מוסמך לדון בכל העבירות בתחום הפלילי, למעט רצח.

השופט אברהם שיינפלד: שופטי הנוער נבחרים כשופטי שלום, ונשיא בית-המשפט העליון נותן להם מינוי של שופטי נוער.

השופט דן ארבל: שופטי הנוער הם שופטים מקצועיים שעוסקים רק בנוער כי הגישה והשיטה הן אחרות.

השופט אברהם שיינפלד: בכל בית-משפט שלום במדינת ישראל נמצא גם בית-משפט לנוער.

השופט אברהם שיינפלד: שופט נוער אינו יושב שם יום יום אלא מגיע אחת לכמה זמן.

השופט אברהם שיינפלד: כדי שתקבלו פרופורציה, עד לפני שנתיים היו 8 שופטי נוער במדינת ישראל כשבמדינת מסצ'וסטס שם ביקרתי - עם אותו שיעור אוכלוסין - היו 37 שופטי נוער.

השופט אברהם שיינפלד: כלומר, 8 שופטים פרוסים על כל מדינת ישראל ויש מקומות ששופטים היו מגיעים אליהם אחת לשבוע, במקומות אחרים אחת לשבועיים ולפעמים אחת לחודש.

השופט אברהם שיינפלד: לפני שנתיים קיבלנו תוספת של 2 שופטים וב-1 בינואר התחיל לפעול בבאר-שבע השופט ה-11 שנבחר לא מזמן.

השופט אברהם שיינפלד: כפי שאמר השופט ארבל השיטה והגישה לגבי נוער שונים.

השופט אברהם שיינפלד: מדובר בבני נוער מתבגרים ולא אכנס עכשיו לניתוח מה זה, כל מי שיש לו ילדים יודע מה הבעיות עם המתבגרים.

השופט אברהם שיינפלד: לכל הבעיות האלה נוספות הבעיות שמביאות את אותו הנוער להסתבך בביצוע עבירות.

השופט אברהם שיינפלד: משנקבע על-ידי בית-המשפט שאותו גבר צעיר ביצע עבירה, לא ניתן לגשת מייד לטיעונים לעונש ולמתן גזר דין אלא יש צורך לערוך לו איבחונים על-מנת ששירות המבחן לנוער יוכל להכין תסקיר שהוא חייב להגיש אותו על-פי חוק.

השופט אברהם שיינפלד: זה תהליך שאורך בין חודשיים לשלושה.

השופט אברהם שיינפלד: עם הקמת הסניגוריה הציבורית נקבע שלכל קטין זכות לקבל סניגור ציבורי.

השופט אברהם שיינפלד: הסניגור הציבורי מקבל כתב אישום ובישיבה הראשונה הוא מבקש דחייה כי הוא צריך ללמוד את חומר הראיות.

השופט אברהם שיינפלד: זה ענין של חודש או יותר.

השופט אברהם שיינפלד: אחר-כך נערכים איבחונים שמטרתם לראות מי הנער, מה הבעיות שלו וכיצד ניתן לטפל בו.

השופט אברהם שיינפלד: צריך לזכור שהמנדט שקיבלנו על-פי חוק הנוער הוא קודם כל לעשות כל מאמץ לשקם את אותו הקטין תוך שימוש בסמכות שבחוק.

השופט אברהם שיינפלד: רק במקרים חריגים, או כשמתברר שאותו קטין איננו בר שיקום עוברים לתחום הענישה.

השופט אברהם שיינפלד: אתן לכם דוגמה לגבי איבחון.

השופט אברהם שיינפלד: כאשר קטין נמצא אשם בביצוע עבירת מין, בנוסף ליתר האיבחונים שעורכים לכולם צריך לערוך לו איבחון של מסוכנות, האם יש סכנה שהוא יחזור לבצע עבירות בתחום זה, או שמה שקרה היה אקראי.

השופט אברהם שיינפלד: כל מי שמצוי בתחום המתבגרים מצוי גם בנושא של משחקי מין כאלה ואחרים וצריך לדעת לעשות את האבחנה ובהתאם לאותו איבחון גם לקבוע אם הוא בר-טיפול ולקבוע דרכי טיפול.

מיכאל איתן: הדיון שלנו היום הוא בנוהל מזורז.

מיכאל איתן: אנחנו נקיים דיון מקיף בכל הנושא אבל כרגע אני רוצה להתמקד בממדי התופעה, בנתונים ובבעיות מבחינת הפרוצדורה, לא מבחינת המהות.

השופט אברהם שיינפלד: מפני שגורם הזמן הוא חיוני ו-BUILT IN בתוך המערכת ובבתי-המשפט לנוער, לוקח זמן עד שמתגבש מה שצריך.

השופט אברהם שיינפלד: לכן עקרונית אין סחבת, אין עיכובים ואין איחורים בטיפול בתיקים בבתי-המשפט לנוער.

השופט אברהם שיינפלד: מה שכן יש - הדיון נדחה כמה פעמים עד שמגיעים לגיבוש מסקנה.

השופט אברהם שיינפלד: באופן טבעי הסניגוריה וגורמי הטיפול כמו שירות המבחן - שהוא שותף עיקרי - מבקשים דחיות כדי להתנסות עם אותו הקטין ולבדוק האם לטפל בו או לא.

השופט אברהם שיינפלד: לכן התיקים אצלנו אינם מסתיימים כפי שצריכים להסתיים תיקים בבתי-משפט רגילים.

השופט אברהם שיינפלד: אני רוצה להוסיף שנכנסתי לתפקיד הנשיאות בספטמבר 2001 והיות שאני נמצא במערכת הרבה שנים התחלתי בבדיקה האם שופטי הנוער לא נענים ליותר מדי פניות לדחיות, והאם ניתן לצמצם את אותו פרק זמן בין תחילת ההליך ועד לסיומו.

מיכאל איתן: אנחנו יכולים לעבור לנתונים שמונחים לפנינו.

מיכאל איתן: בהזדמנות זו אני רוצה לשבח את מחלקת המיחשוב של הנהלת בתי-המשפט שעושה עבודה פנטסטית.

מיכאל איתן: הם מביאים נתונים ממוחשבים בצורה עדכנית ומשקיעים בזה הרבה עבודה.

מיכאל איתן: יישר כוח.

מיכאל איתן: כדאי לכם להיכנס לאתרים של משרד המשפטים, של בית-המשפט ושל הנהלת בתי-המשפט, הם ברמה עולמית גבוהה מאוד בכל השירותים.

השופט דן ארבל: אני רוצה להעיר שהנשיא שיינפלד נכנס לא מזמן לתפקיד כנשיא אחרי שנים רבות מאוד שהנשיא מלמד היה שופט הנוער של ישראל.

השופט דן ארבל: מי שמכיר את השופט מלמד יודע שהוא ונוער זה ענין אחד, הוא האבא של הנושא הזה.

השופט דן ארבל: שנים רבות שימש השופט שיינפלד כסגן נשיא בית-המשפט לנוער וכשופט הנוער הוותיק ביותר בישראל הוא באופן טבעי נכנס אחריו לתפקיד הנשיא.

השופט דן ארבל: עם כניסתו הצלחנו לתגבר את בית-המשפט לנוער ב-2.5-3 שופטים והיום יש 11 שופטי נוער בכל הארץ אבל זה בהחלט לא מספיק.

השופט דן ארבל: זה מה שהמערכת יכולה להקצות כרגע.

השופט דן ארבל: הערה נוספת.

השופט דן ארבל: במבנים של בתי-המשפט לנוער בישראל אנחנו מייחדים אולמות לנוער מפני שהדיונים מתנהלים בדלתיים סגורות והנערים צריכים להיכנס בכניסות נפרדות.

השופט דן ארבל: החוק מחייב זאת כדי שהם לא יתערבבו עם העבריינים המבוגרים.

השופט דן ארבל: יש גם בעיות חמורות שאינן קשורות בנו שאני רוצה שתדעו עליהן.

השופט דן ארבל: אנחנו רוצים להקפיד שקטינים לא יהיו עצורים יחד עם מבוגרים - זה ענין קריטי ולדעתי דורש דיון נפרד.

השופט דן ארבל: לפעמים בגלל מצוקה של בתי-מעצר מכניסים נערים יחד עם מבוגרים וזה דבר נורא ואיום.

השופט אברהם שיינפלד: ברבים מהמבנים של בתי-המשפט הקיימים לא ניתן לעשות הפרדה בין קטינים למבוגרים ואנחנו נמצאים עוברים על החוק.

השופט אברהם שיינפלד: אם באותו חדר המתנה יושבים קטינים עם מבוגרים, אנחנו מפירים את החוק של איסור פרסום.

מיכאל איתן: אני זוכר שבתל-אביב בנחלת בנימין היה מקום נפרד.

השופט אברהם שיינפלד: נכון, זה בתל-אביב.

השופט אברהם שיינפלד: אם תבואו לבקר בבית-המשפט בחדרה, באשקלון ובעוד כמה בתי-משפט תראו שאי-אפשר להפריד שם.

מיכאל איתן: בעקרון, למה זה באותו המקום?

השופט דן ארבל: כי אין לנו מבנים.

השופט דן ארבל: נמצאת בתכנון ומתוקצבת תכנית בנייה כללית של בתי-המשפט לכל המבנים הלא מסודרים, תכנית שקיבלה את אישור האוצר והיא הולכת להתבצע עם התכנית הכלכלית.

השופט דן ארבל: כל בתי-המשפט שהשופט שיינפלד מדבר עליהם נכנסים עכשיו לתכנית בינוי בהם תהיה הפרדה מוחלטת.

השופט דן ארבל: במבנים החדשים שבנינו יש הפרדה מוחלטת בין הנוער לבין המבוגרים.

השופט אברהם שיינפלד: אם אני רוצה לנייד שופט במקום שיש בו עומס מיוחד ולתת לו עוד יום בשבוע, או אפילו את שעות אחר-הצהריים זה בלתי אפשרי כי אין מקום.

השופט אברהם שיינפלד: אנחנו פועלים בשיטת המיטה החמה, סגן הנשיא בכפר סבא תמיד פינה לי את לשכתו ואולמו אחת לשבוע כדי שאוכל לשבת שם, והוא יצא לגלות במקום אחר.

השופט אברהם שיינפלד: כך זה נמשך עד עצם היום הזה.

מיכאל איתן: אתה טוען שאם היו לך מבנים היית יכול גם לזרז את הטיפול בתיקים?

השופט אברהם שיינפלד: בהחלט.

ניסן סלומינסקי: הפתרון צריך להיות יותר בחינוך מאשר בבתי-סוהר.

השופט דן ארבל: להבדיל מכל שופט אחר שופט הנוער הוא גם מחנך.

השופט דן ארבל: לפעמים רצוי שהמשפט יקח קצת יותר זמן כדי לא להסתפק בענישה.

השופט דן ארבל: הם עוסקים יותר בשיקום מאשר בענישה.

השופט דן ארבל: כל שופט נוער, לטעמי וגם לטעמם, הוא גם עובד סוציאלי וגם מחנך.

מיכאל איתן: אני מבקש לעבור לנתונים.

מיכאל איתן: אני מחזיק בידי את הטבלה הראשונה: בתי משפט לנוער - פעילות בתי-המשפט לפי שנים, מעודכן ל-2.3.2003.

מיכאל איתן: אולי תסבירו לנו את המשמעות של הטבלה.

השופט דן ארבל: יש פה שני סוגי טבלאות.

השופט דן ארבל: בחבילה הראשונה הדף הראשון הוא הדף הכללי וכל הדפים האחרים מפרטים.

השופט דן ארבל: אנחנו רואים בדף הכללי כמה תיקים נכנסו למערכת וכמה תיקים יצאו ממנו בשנים 2000, 2001, 2002 ו-2003.

השופט דן ארבל: אני מציע להתרכז במה שנעשה בבתי-משפט שלום.

רשף חן: אני מסתכל בטבלה שמתייחסת לאורך חיי תיק בבתי-משפט שלום, על שנת 2002, על העמודה של ממוצע בחודשים.

רשף חן: אני רואה שבמחוז המרכז אלה 61 חודשים, במחוז הדרום 54 חודשים.

רשף חן: אני מבין נכון?

השופט דן ארבל: יש פה טעות מיחשוב, הפסיק זז.

השופט דן ארבל: אני מצטער, הכנו את הנתונים מהר מאוד.

השופט דן ארבל: הממוצע בחודשים ב-2001 בסך הכול הוא 5.54 חודשים.

מיכאל איתן: יש פה משהו לא הגיוני.

מיכאל איתן: לא יכול להיות שהממוצע במחוז הדרום הוא 4 חודשים.

השופט דן ארבל: הממוצע הסופי הוא נכון, 5.54 חודשים.

מיכאל איתן: זה לא הגיוני.

מיכאל איתן: בחמישה חודשים גומרים תיק?

השופט דן ארבל: תיק ממוצע.

השופט אברהם שיינפלד: שום תיק לא מסתיים בדיון הראשון מלבד תיקים של בני נוער פלשתינים שנכנסים ללא רשות לארץ.

מיכאל איתן: אני רוצה נתונים אחרים.

מיכאל איתן: כמה תיקים פתוחים נכון ל-2.3.2003 ומתי הם התחילו.

מיכאל איתן: כמה תיקים התחילו לפני שנה, או לפני שנתיים או שלוש שנים.

מיכאל איתן: אני לא רוצה ממוצע.

עו"ד סיגל קוגוט: יש נתון של 8,948 שהוא מלאי התיקים שנפתחו.

מיכאל איתן: יש לנו 8,948 תיקים כשב-2003 נפתחו 3,000 ו-5,000 נגררו משנים קודמות.

השופט דן ארבל: כל פעם אלה תיקים חדשים.

השופט דן ארבל: בינואר-פברואר 2003 נפתחו 3,000 תיקים, נסתיימו קרוב ל-3,000 תיקים.

מיכאל איתן: יכול להיות.

מיכאל איתן: אני רוצה לדעת כמה זמן התיקים מתעכבים.

מיכאל איתן: אני יכול לדעת זאת כשאני מקבל את רשימת התיקים שנמצאים ורואה למשל: 10 מ-1948, 100 מ-1949 וכו'.

מיכאל איתן: אז אדע מה קורה.

מיכאל איתן: מרוב נתונים אני לא יודע כלום.

השופט דן ארבל: אתה רוצה פילוח של גיל התיקים, כמה הוותיקות של כל תיק.

השופט דן ארבל: תקבל את הנתונים האלה, אין בעיה.

אברהם בורג: אנחנו לא יכולים לדון בלי הנתונים האלה.

דורית ואג: צריך לשים לב שבכל שנה כמות התיקים שנפתחים היא גם כמות התיקים שנסגרים.

מיכאל איתן: אבל את לא יודעת איזה תיקים הם סגרו, הם יכולים לסגור תיקים מאותה שנה וגם לסגור תיקים ותיקים מאוד.

מיכאל איתן: חבר-הכנסת בורג, אני מבקש שתתפוס את מקומי.

אברהם בורג: ננסה לעשות זאת בצורה יותר מאורגנת.

אברהם בורג: הנוהל עכשיו עניינו לא לעשות דיון מהותי בבית-המשפט לנוער, לא בערבוב המעצרים ולא בבעיות אחרות שקיימות.

אברהם בורג: ראיתי שהיושב-ראש לחש למנהלת הוועדה שכאשר נגיע לסיור או לעיסוק בנושא נשקיע בדיון כזה.

אברהם בורג: ליושב-ראש הוועדה הגיעו תלונות על צווארי בקבוק, כך הוא הציג זאת בראשית השבוע בוועדה.

אברהם בורג: התפקיד שלנו: 1.

אברהם בורג: לאתר צווארי בקבוק.

אברהם בורג: 2.

אברהם בורג: לראות אם משך הזמן שלהם הגיוני.

אברהם בורג: 3.

אברהם בורג: אם זה לא סביר - מה עושים כדי לפתור את הבעיות.

אברהם בורג: מסתבר שהנתונים שלפנינו לא מאפשרים את הדיון משום שיש כאן מספרים כלליים של הכסאות המוסיקליים.

השופט דן ארבל: זו היתה התראה של 24 שעות מתחילת הישיבה.

אברהם בורג: אנחנו רוצים לראות את גילאי התיקים ואז יסתבר לנו לדוגמה שרובם של ה-OPEN CLOSE CASES הם חד-יומיים שאולי מלכתחילה לא היו צריכים להגיע למערכת אבל יש סוג מסוים של עבירות - שכרגע אינני יודע מה הן - שנמשכות חמש שנים כי השופט לא הגיע מכפר סבא משום שלא נתנו לו לשכה.

אברהם בורג: מעניינים אותנו הדברים הכבדים, לא הקלים.

אברהם בורג: אני מבקש שתביאו לנו פילוח של גיל תיק פעמיים: א.

אברהם בורג: נתון מספרי.

אברהם בורג: ב.

אברהם בורג: סיבות, אם אפשר לראות אבות מלאכה, למה תיק מתעכב.

אברהם בורג: אני מניח שיש ארבע-חמש סיבות מוצדקות כי אם זה רצח זה לוקח הרבה מאוד זמן, חלק סיבות חינוכיות.

השופט דן ארבל: יש תיקים שבכוונה משהים אותם.

אברהם בורג: אבל לפעמים מסתבר שזו ביורוקרטיה, עורכי דין, שופט לא כתב פסק-דין.

השופט דן ארבל: זה לא קיים אצלנו, יש בעיה עם שירות המבחן ועם התסקירים.

אברהם בורג: אתם תעבירו לנו את הנתונים במהירות הכי גדולה שאתם יכולים והיושב-ראש ידאג לקבוע ישיבה.

אברהם בורג: ברגע שהוא יקבע ישיבה כבר יהיו לפנינו הנתונים ונעשה עליהם שיעורי בית.

אברהם בורג: יש לי בקשה נוספת, אני לא מבין במספרים, תכינו לנו עמוד אחד שמפענח את הנתונים.

עו"ד תמי סלע: אולי כדאי שהחלוקה תהיה גם לפי סוגי תיקים, למשל, שאפשר יהיה לראות שאלה שהם בני 10 שנים הם בעבירות מין, או בעבירות סמים.

אברהם בורג: בסדר.

אברהם בורג: סיכמנו שתעבירו אלינו את כל הנתונים ודורית תקבע ישיבה.

השופט דן ארבל: יש לי בקשה: אל תודיעו לי על ישיבה יום אחד מראש.

דורית ואג: הישיבה היום מתקיימת לפי נוהג חדש שיושב-ראש הוועדה מנסה להנהיג כשביום ראשון או שני בבוקר מי מחברי הכנסת יגיש הצעה לנושא דחוף שיידון ביום רביעי ב-8:30.

דורית ואג: תמיד זו תהיה התראה של 48 שעות.

אברהם בורג: מה שאומר השופט ארבל הוא בעל חשיבות וצריך לדבר עם היושב-ראש.

אברהם בורג: השופט יש לו תיקים לדון בהם.

אברהם בורג: אנחנו צריכים לחשוב את מי אנחנו מזמין ובכמה זמן התראה מראש.

אברהם בורג: צריך לקחת בחשבון שהאזרח בקצה השני ייפגע כמה שפחות.

השופט דן ארבל: שלשום בערב טלפנתי לשופט שיינפלד להודיע לו על הישיבה.

השופט דן ארבל: יכול להיות שבדיון בבית-משפט לנוער לא יהיה נשיא בית-המשפט לנוער?

אברהם בורג: נלמד את הנושא ונקבע ישיבה.